| ***Dangaus karalystė*** |
| --- |
|  |
|  |
| Kilmės šalis | Jungtinė KaralystėIspanijaVokietijaJungtinės Valstijos |
| Režisierius | Ridley Scott |
| Scenaristas (-ai) | William Monahan |
| Kompozitorius | Harry Gregson-Williams |
| Vaidina | Orlando Bloom Liam Neeson Eva Green Jeremy Irons |
| Metai | 2005 |
| Žanras | Istorinė drama,veiksmo |
| Trukmė | 145 min.190 min. (režisieriaus versija) |
| Kalba | anglųarabų |
| Platintojas | 20th Century Fox |
| Biudžetas | 130 mln. JAV dol. |
| Pajamos | 211,7 mln. JAV dol. |
| **IMDb įrašas** |

**Dangaus karalystė** (angl. *Kingdom of Heaven*) – epinė istorinė veiksmo drama kryžiaus žygių tematika. Režisierius Ridley Scott. Filmo premjera JAV ir JK 2005 m. gegužės 6 d. Kino studija „20th Century Fox". Scenarijų parašė William Monahan. Filmas aprašo XII amžiaus kryžiaus žygius ir kovas dėl Jeruzalės. Vaizduojama kaip Saladinas susigrąžino miestą iš krikščionių.

2005 m. gruodžio 23 d. R. Scott išleido režisieriaus versiją, kuri susilaukė kritikų pripažinimo ir imta laikyti galutine filmo versija.

Siužetas
--------

DĖMESIO: *toliau atskleidžiamos kūrinio detalės*

Veiksmo pradžia – 1184 m. mažas Prancūzijos kaimas. Kalvis Balianas gedi savo nusižudžiusios žmonos. Jis sutinka būrį kryžiuočių, traukiančių į Šventąją Žemę. Vienas iš jų, baronas Godfrėjus iš Ibelino, papasakoja Balianui, kad jis yra jo tikrasis tėvas ir siūlo prisijungti prie žygio. Balianas atsisako, bet vėliau įtūžęs nužudo dvasininką ir, norėdamas išvengti bausmės, prisijungia prie kryžiuočių. Įvyksta mūšis tarp kryžiuočių ir karių, atvykusių suimti Balianą. Mūšio metu sužeidžiamas Godfrėjus. Žygeiviai pasiekia Mesinos uostą, kur Godfrėjus įšventina sūnų į riterius ir miršta. Kelionės jūra metu laivas patenka į audrą ir išsigelbėja tik Balianas su žirgu.

Keliautojas pasiekia Jeruzalę ir yra maloniai priimamas jos karaliaus Baldvino IV bei jo sesers Sibilės. Europiečiai gyvena taikoje su musulmonais, bet tamplieriai, vadovaujami Renė de Šatiljono bei remiami kunigaikščio Gi de Luzinjano, nuolat puldinėja musulmonus. Jų vadas Saladinas nusprendžia atkeršyti ir surengia žygį į Keraką. Balianas sulaiko arabų kariauną, leisdamasis valstiečiams pasislėpti pilyje, o Baldvinas pažada Saladinui, kad nubaus Renė.

Baldvinas IV serga raupsais ir prieš mirdamas siūlo Balianui tapti karaliumi ir nužudyti Gi de Luzinjaną, kad būtų išsaugota taika. Tačiau Balianas tokios klastos atsisako, tad po Baldvino mirties karaliene tampa Sibilė, o karaliumi Gi. Šis su Renė netrukus surengia žygį į musulmonų žemes ir nužudo Saladino seserį. Saladinas mūšyje laimi prieš kryžininkus ir apgula Jeruzalę, ginamą Baliano. Nors kelias dienas miesto gynėjai atsilaiko, arabai pralaužia sieną ir įsiveržia į miestą. Balianas pasiduoda Saladinui su sąlyga, kad leis miestiečiams palikti Jeruzalę.

Filmo pabaigoje vaizduojamas Balianas savo kalvėje. Prie jo prijoja kryžininkai, vedami Ričardo Liūtaširdžio. Balianas su Sibile prisijungia prie jų.

Aktoriai
--------

* Orlando Bloom – Balijanas iš Ibelino
* Eva Green – Sibilė
* Liam Neeson – Godfrėjus iš Ibelino (Godfrydas Bulonietis)
* Jeremy Irons – Raimondas III, Tiberijo grafas
* Marton Csokas – Gi de Luzinjanas
* Edward Norton – karalius Baldvinas IV
* Brendan Gleeson – Renė de Šatiljonas
* Ghassan Massoud – Saladinas
* Alexander Siddig – Imadas ad-Dinas al-Isfahanis
* Jon Finch – Jeruzalės patriarchas (Heraklėjus Jeruzalietis)
* Iain Glen – Ričardas Liūtaširdis
* Jouko Ahola – Odo
* Michael Sheen – dvasininkas

Filmavimas
----------

Filmas filmuotas daugiausia Maroke, Urzazato ir Ait Benhadu vietovėse. Dykumoje buvo sukonstruotas Jeruzalės muliažas. Taip pat atskiros scenos filmuotos Ispanijoje: Loarės pilyje, Segovijoje, Aviloje, Palma del Rijuje, Sevilijoje.

Istoriškumas
------------

Filmo scenarijus gerokai nukrypsta nuo realių istorinių įvykių. Iš tiesų, Balianas nebuvo kalvis, bet gerbiamas Jeruzalės didikas. Labai abejotina, ar jį siejo kokie nors meilės ryšiai su Sibile. Ši karaliene tapo ne tuoj pat po Baldvino mirties, nes naujuoju karaliumi buvo paskelbtas penkiametis Baldvinas V, kuris po metų mirė. Valdant Sibilei ir Gi, Raimondas III ir Balianas rengė prieš juos sukilimą Nabluse, siekdami į sostą atvesti Izabelę Jeruzalietę. Gi ir Renė iš tiesų provokavo musulmonus, bet Saladino sesers nužudymas yra mitinis.

Vertinimas
----------

Filmas „Dangaus karalystė" sulaukė gan neigiamo kritikų įvertinimo, pabrėžta silpna Orlando Bloom vaidyba. Tiesa, kritikai teigiamai įvertino filmo kinematografiją, Ghassan Massoud, Jack Moore, Eva Green vaidybą. Istorikai filmą sukritikavo dėl istorinių faktų iškraipymo.

Apdovanojimai
-------------

* Europos filmų apdovanojimai: žiūrovų apdovanojimas geriausiam aktoriui (Orlando Bloom)
* Satellite Award: išskirtinis garso takelis (Harry Gregson-Williams)
* Visual Effects Society: išskirtiniai papildomi vaizdo efektai

Išnašos
-------

1. ↑  „Directors Cuts, the Good, the Bad, and the Unnecessary". Empire. 2015-01-10.
2. ↑  „Kingdom of Heaven: 4-Disc Director's Cut DVD Review". Ugo.com. Suarchyvuotas originalas 10 rugpjūčio 2009. Nuoroda tikrinta 21 rugpjūčio 2009.


|  |  |  |  |  |
| --- | --- | --- | --- | --- |
| 

| Ž • A • RRidley Scott filmai |
| --- |
|  |
| Pilnametražiai filmai | 
* *Dvikovininkai* (1977)
* *Svetimas* (1979)
* *Bėgantis skustuvo ašmenimis* (1982)
* *Legenda* (1985)
* *Sergėtojas* (1987)
* *Juodasis lietus* (1989)
* *Telma ir Luiza* (1991)
* *1492: Rojaus užkariavimas* (1992)
* *Baltoji audra* (1996)
* *Eilinė Džein* (1997)
* *Gladiatorius* (2000)
* *Hanibalas* (2001)
* *Juodojo vanago žūtis* (2001)
* *Apgavikai* (2003)
* *Dangaus karalystė* (2005)
* *Geri metai* (2006)
* *Amerikos gangsteris* (2007)
* *Melo pinklės* (2008)
* *Robinas Hudas* (2010)
* *Prometėjas* (2012)
* *Patarėjas* (2013)
* *Egzodas. Dievai ir karaliai* (2014)
* *Marsietis* (2015)
* *Svetimas 5* (2017)
* *Visi pasaulio pinigai* (2017)
* *Paskutinė dvikova* (2021)
* *Gucci mados namai* (2021)
* *Napoleonas* (2023)
* *Gladiatorius 2* (2024)
 |

 |